Landbou se pyn ook verbruiker s'n - Landbou - Republikein
Friday, May 25th, 07:23:22
Landbou se pyn ook verbruiker s'n
10 January 2017 | Landbou
Droogte en gebrekkige staat­steun vir die kommersiële landbousektor tref nou die armste verbruikers se beursie.
Voeg daarby die onsekerheid oor Donald Trump se handelsbeleid en die impak op landbou-uitvoer, asook groeiende onsekerheid oor staatsbeleid en die gevaarligte begin flikker vir voedselsekerheid, waarsku 'n aantal landbou-ekonome.
“Dit bly 'n raaisel dat die regering nie verstaan dat ondersteuning aan kommersiële boere lei tot groter landbouproduksie en laer voedselpryse, wat die hele ekonomie en veral arm mense bevoordeel nie,” sê prof. Johan Willemse, landbou-ekonoom aan die Universiteit van die Vrystaat.
Dit volg op die pleidooi van Agri SA dat die regering moet ingryp met “daadwerklike finansiële hulp” aan droogtegeteisterde produsente en sy kommer uitgespreek het oor die humanitêre impak van die droogte op boere en hul werkers, asook hul vermoë om te oorleef.
Willemse wys op die daling in plantvoornemens in Suid-Afrika vir vanjaar wat tot 'n kleiner somergraanoes sal lei.
Hy wys op die Nasionale Landbou-bemarkingsraad (NLBR) se jongste verslag oor voedselpryse wat aandui dat die armste deel van die Suid-Afrikaanse bevolking in Oktober vanjaar 55,6% van hul besteebare inkomste aan voedsel bestee het, terwyl dit 'n jaar gelede 49,6% was.
“Die armste deel van die bevolking het geen vooruitsig op 'n keuse van kos vir Kersfees nie. Hulle sal moet eet wat hulle kan bekostig en dit is redelik om te verwag dat huishoudelike voedselonsekerheid gaan toeneem.”
Hlomendlini waarsku dat die inkomende administrasie heel waar­skynlik 'n handelsbeleid sal bevorder wat meer beskermend teenoor die VSA is en minder gunstig vir ontluikende markte.
“Dit is byvoorbeeld onseker wat sal gebeur indien Trump, soos vereis, die Amerikaanse Wet op Groei en Geleenthede in Afrika (Agoa) onder hersiening neem.”